b'\n_START_ARTICLE_\nSocvetje\n_START_PARAGRAPH_\nSocvetje ali inflorescenca ima tista rastlinska vrsta, ki ima na enem poganjku po ve\xc4\x8d cvetov skupaj na skupni cvetni osi. Po obliki razrasti razlikujemo kobulasta in pakobulasta socvetja.\n_START_SECTION_\nKobulasto ali racemozno socvetje\n_START_PARAGRAPH_\nKobulasta (sredote\xc5\xbena, monopodialna ali racemozna) socvetja so socvetja, pri katerih se odpirajo najprej obrobni oz. spodnji cvetovi. Glavni poganjek racemoznih socvetij se ne razvije takoj v kon\xc4\x8dni cvet. Raste do konca razvoja socvetja, pod njim pa nastajajo stranski poganjki, ki se razvijejo v cvet prej kakor glavni poganjek. Kon\xc4\x8dni cvet zato preraste vse ostale cvetove in se zadnji razcveti. V podalj\xc5\xa1anih racemoznih socvetjih (npr. lat, grozd, klas, beti\xc4\x8d) najprej dozorijo cvetovi, ki so najbli\xc5\xbeje steblu (pri pokon\xc4\x8dnih socvetjih so to spodnji cvetovi), v splo\xc5\xa1\xc4\x8denih racemoznih socvetjih (npr. glavica, ko\xc5\xa1ek, kobul) pa zunanji cvetovi. Poleg enostavnih socvetij so pogosta tudi sestavljena socvetja (npr. pri \xc5\xa1panskem bezgu, korenju, p\xc5\xa1enici), v katerih se na skupni osi razvije ve\xc4\x8d enostavnih socvetij._NEWLINE_V to skupino so uvr\xc5\xa1\xc4\x8dena enostavna socvetja:_NEWLINE_in sestavljena socvetja:\n_START_SECTION_\nPakobulasto ali cimozno socvetje\n_START_PARAGRAPH_\nPakobulasta (sredobe\xc5\xbena, simpodialna ali cimozna) socvetja so socvetja, pri katerih se najprej odpirajo srednji oz. zgornji cvetovi. Glavni poganjek se takoj razvije v cvet (kon\xc4\x8dni cvet). Socvetje se razra\xc5\xa1\xc4\x8da predvsem s stranskimi poganjki, katerih vr\xc5\xa1i\xc4\x8dek se prav tako razvije v kon\xc4\x8dni cvet, pod njim pa nastajajo spet novi stranski poganjki. Peclji kon\xc4\x8dnih cvetov, nastalih iz glavnih poganjkov, so ve\xc4\x8dinoma kraj\xc5\xa1i od pecljev cvetov, ki so se razvili iz stranskih poganjkov socvetja. Cvetovi v tak\xc5\xa1nem socvetju dozorevajo in se razcvetajo od srede socvetja proti robu. V kolencu pod kon\xc4\x8dnim cvetom pakobulastega socvetja se lahko razvije ve\xc4\x8d stranskih poganjkov (plejohazij), samo po dva (dihazij, npr. pakobul) ali en sam stranski poganjek (monohazij, npr. svaljek, vija\xc4\x8dek). V to skupino so uvr\xc5\xa1\xc4\x8deni: pakobul \xe2\x80\x93 dihazij, svaljek, dvojni svaljek, vija\xc4\x8dek, dvojni vija\xc4\x8dek in cvetna kita.'